Parcul auto al Societăţii de Transport Bucureşti se înverzeşte. Primăria Capitalei vrea să cumpere la licitaţie 130 de autobuze hibrid, în valoare de 41 de milioane de euro.

Foto: Shutterstock

Noile autovehicule vor fi folosite pe nouă trasee. Potrivit anunţului publicat astăzi, autobuzele vor fi dotate cu aer condiţionat şi vor avea podeaua coborâtă pe toată lungimea. Câştigătorul licitaţiei va trebui să asigure service-ul maşinilor, inclusiv piese de schimb, pe toată perioada de garanţie. Data limită pentru depunerea ofertelor este 7 mai.

În ceea ce priveşte criteriile de atribuire, componenta financiară va reprezenta 60%, iar cea tehnică 40%, urmând să fie luate în calcul aspecte precum puterea specifică instalată a grupului electric, raportul dintre masa utilă şi masa proprie, consumul mediu de carburant, suprafaţa vitrată, nivelul de zgomot măsurat în exterior şi în interior, confortul termic al pasagerilor, capacitatea de transport.

Ofertantul va trebui să prezinte lista principalelor livrări de produse efectuate în ultimii trei ani, din care să rezulte că a furnizat produse similare cu cele care fac obiectul achiziţiei la nivelul unuia sau mai multor contracte în valoare cumulată de minim 39.000.000 lei.

Consiliul General al Capitalei a aprobat pe 18 octombrie 2018 asigurarea unei contribuţii de 85 de milioane de lei, reprezentând cofinanţarea pentru achiziţionarea a 100 de troleibuze şi 130 de autobuze hibride în cadrul Programului privind îmbunătăţirea calităţii aerului prin reducerea emisiilor de gaze cu efect de seră, finanţat din Fondul de Mediu.

Proiectul ar urma să aibă o valoare totală de 487,8 de milioane de lei (inclusiv TVA).